15 ሚሊየን ዜጎች የመንግሥት ዕርዳታ ያስፈልጋቸዋል
አዲስ አበባ፡- በኮሮና ወረርሽኝ ተጽዕኖ ተገላጭ የሆኑ 15 ሚሊየን ዜጎች የምግብ ዕርዳታ እንደሚያስፈልጋቸው ጥናት አመላከተ።
በፕላንና ልማት ኮሚሽን የመሪ ፕላን ዝግጅትና ጥናት ዳይሬክተር አቶ ሀብታሙ ታከለ ለአዲስ ዘመን ጋዜጣ እንደገለፁት የኮሮና ቫይረስ ወረርሽኝ በሥራ ስምሪት እና በኢኮኖሚ ዕድገት ላይ ሊኖረው የሚችለው አሉታዊ ተጽዕኖ ለመረዳት ኮሚሽኑ ሌሎች ባለድርሻ አካላትን በማሳተፍ ጥናት አድርጓል።
በወረርሽኙ ምክንያት የሚጎዱና ዕርዳታ የሚፈልጉ የህብረተሰብ ክፍሎች የመለየትና እስከ ሦስት ወር ለተለዩት የህብረተሰብ አካላት ዕርዳታ ለማድረግ የሚያስፈልገውን ምግብና ምግብ ነክ ያልሆኑ ፍላጎቶችን የመለየት ሥራም መሠራቱን አቶ ሀብታሙ አብራርተዋል።
በተሰራው የመለየት ሥራ በወረርሽኙ ምክንያት ዕርዳታ የሚያስፈልጋቸው ዜጎች ቁጥር 15 ሚሊየን መሆናቸውን የተናገሩት አቶ ሀብታሙ መንግሥት ኢኮኖሚው ክፉኛ እንዳይጎዳ ከሚያደርገው ጥረት ጎን ለጎን የወረርሽኙ ተጽዕኖ ተጋላጭ የሆኑትን እነዚህን ዜጎች ለመደገፍ መንግሥት ጥረቶችን እያደረገ እንደሚገኝ ተናግረዋል።
እንደ አቶ ሀብታሙ ማብራሪያ፤ መንግሥት ባለው አደረጃጀት፣ በጀት፣ እና ባቋቋመው ኮሚቴ በኩል የምግብ ክምችት እያዘጋጀ ነው። ብሔራዊ ምግብ ባንክ የማቋቋም ሥራ ተሠርቷል። ኮሚቴው አደረጃጀቱን እስከ ታች በማውረድ በየአካባቢው ሀብት የማሰባሰብ ሥራ እየተሠራ ነው። በተደረገው ጥረት በአሁኑ ወቅት 15 ሚሊየን የሚደርሱ ዜጎች የምግብ ድጋፍ የሚያገኙበት ዝግጅት ተደርጓል።
 ሁሉም የማህበረሰብ ክፍሎች የወረርሽኙ ተጽዕኖ ተጎጂ እንደሚሆኑ የገለፁት አቶ ሀብታሙ በዕለት ገቢ የሚተዳደሩ፣ ቋሚ ገቢ የሌላቸው እና የድሀ ድሀ ማህበረሰብ ክፍሎች የሚያጋጥማቸው ጉዳት የከፋ እንደሚሆንም አብራርተዋል። 
ለመጠባበቂያነት ከተቀመጠው የምግብ ክምችት በተጨማሪ ለተለያዩ ወጪዎች 1 ነጥብ 64 ቢሊዮን ዶላር እንደሚያስፈልግም ጥናቱ ማመላከቱን የገለፁት አቶ ሀብታሙ፤ ድጋፉ የሚያስፈልጋቸውን ዜጎች ለመደገፍና ወረርሽኙ የሚያስከትለውን ተጽዕኖ ለመቋቋም ከሀገር ውስጥ እና ከውጭ አጋር አካላት ሀብት የማሰባሰብ ሥራ እየተሠራ መሆኑንም አብራርተዋል
ከዚህ ቀደም በሴፍቲኔት እና በመደበኛ የዕርዳታ ፕሮግራም 15 ሚሊየን ገደማ ዜጎች የምግብ ዕርዳታ ሲቀርብላቸው ነበር። አሁን በኮሮና ወረርሽኝ ተጽዕኖ የምግብ ዕርዳታ የሚያስፈልጋቸው ዜጎች ሲጨመሩ የምግብ ዕርዳታ የሚያስፈልጋቸውን ዜጎች ቁጥር ወደ 30 ሚሊየን እንደሚያደርሰው በፕላንና ልማት ኮሚሽን የተጠናው ጥናት አመላክቷል።አዲስ ዘመን ሚያዝያ 8/2012 መላኩ ኤሮሴ